Det var en kæmpe brøler. Randers FC's Remco van der Schaaf undskylder nu sin utilbørlige opførsel i søndagens 2-0-sejr over Hobro, hvor han gav en modstander en albue i hovedet. Remco van der Schaaf kom i fokus, da hollænderen helt unødvendigt sendte en albue i hovedet på Hobros Mads Justesen. Den tidligere Brøndby-spiller er ked af hændelsen. - Jeg beklager utroligt meget, at jeg overskred grænsen for tilbørlig optræden. Jeg begik i kampens hede en kæmpe brøler, og jeg vil personligt undskylde Mads Justesen for min alvorlige fejl. - Min undskyldning går også til Mads' holdkammerater og Hobro som klub, lyder det fra Remco van der Schaaf i en pressemeddelelse. Randers FC's direktør, Jacob Nielsen, er heller ikke tilfreds med den voldelige episode. - Randers FC tager stærkt afstand fra Remcos handling, og vi har haft en meget alvorlig samtale med ham i dag, hvor han har undskyldt sin umotiverede handling, som har sat holdet og klubben i et dårligt lys, siger Jacob Nielsen. Også Østjyllands politi og Dansk Boldspil-Union (DBU) er gået ind i sagen, så sagen er på ingen måde slut endnu. Ifølge TV2sport.dk har Mads Justesen afvist at gå til politiet med sagen, men nu har Østjyllands Politi besluttet selv at tage sagen op. - Efter at have set TV-billederne har vi valgt at gå ind i sagen. Så nu tager vi kontakt til den forurettede for at få en forklaring, siger vicepolitikomissær Carsten Dahl til tv2sport.dk. - Hvis forurettede vil anmelde det, så bliver Remco van der Schaaf sigtet, og så skal juristerne tage stilling til, hvordan sigtelserne kommer til at lyde, siger Carsten Dahl og tilføjer: - Hvis forurettede ikke vil anmelde det, så bliver det lidt sværere, men så skal Østjyllands Politi se, om de vil løfte bevisbyrden selv, og der har vi jo TV-billederne, siger Carsten Dahl slutteligt til tv2sport.dk

Opsummering:
Randers FC-spilleren Remco van der Schaaf undskylder sin grove opførsel i søndagens 2-0-sejr over Hobro.
 